Document ID: 32009R0379

KOMISIJAS REGULA (EK) Nr. 379/2009
(2009. gada 8. maijs)
par atļauju jaunā veidā lietot 6-fitāzi EC 3.1.3.26 kā barības piedevu gaļas cāļiem, gaļas tītariem, dējējvistām, gaļas pīlēm, sivēniem (atšķirtiem), nobarojamām cūkām un sivēnmātēm (atļaujas turētājs - Danisco Animal Nutrition, juridiskā persona - Danisco (UK) Limited)
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
tā kā:
(1)
Regulā (EK) Nr. 1831/2003 noteikts, ka piedevu lietošanai dzīvnieku barībā vajadzīga atļauja, kā arī izklāstīts tās piešķiršanas pamatojums un kārtība.
(2)
Saskaņā ar Regulas (EK) Nr. 1831/2003 7. pantu ir iesniegts pieteikums, lai saņemtu atļauju preparātam, kas minēts šīs regulas pielikumā. Pieteikumam pievienotas vajadzīgās ziņas un dokumenti saskaņā ar Regulas (EK) Nr. 1831/2003 7. panta 3. punkta prasībām.
(3)
Pieteikums attiecas uz atļauju jaunā veidā lietot preparātu 6-fitāzi EC 3.1.3.26, ko iegūst no Schizosaccharomyces pombe (ATCC 5233), kā barības piedevu gaļas cāļiem, gaļas tītariem, dējējvistām, gaļas pīlēm, sivēniem (atšķirtiem), nobarojamām cūkām un sivēnmātēm, iekļaujot šo preparātu piedevu kategorijā “zootehniskās piedevas”.
(4)
Ar Komisijas Regulu (EK) Nr. 1743/2006 (2) piešķīra atļauju bez termiņa ierobežojuma lietot 6-fitāzi EC 3.1.3.26, ko iegūst no Schizosaccharomyces pombe (ATCC 5233), gaļas cāļiem un ar Komisijas Regulu (EK) Nr. 785/2007 (3) piešķīra atļauju uz desmit gadiem minētā preparāta lietošanai gaļas cāļiem, gaļas tītariem, dējējvistām, gaļas pīlēm, sivēniem (atšķirtiem), nobarojamām cūkām un sivēnmātēm.
(5)
Iesniedza jaunus datus, lai pamatotu pieteikumu atļaujai lietot jaunu formulējumu 6-fitāzei EC 3.1.3.26, ko iegūst no Schizosaccharomyces pombe (ATCC 5233), gaļas cāļiem, gaļas tītariem, dējējvistām, gaļas pīlēm, sivēniem (atšķirtiem), nobarojamām cūkām un sivēnmātēm.
(6)
Eiropas Pārtikas nekaitīguma iestāde (“iestāde”) 2008. gada 10. decembra atzinumā (4) norādīja, ka šim jaunajam 6-fitāzes EC 3.1.3.26 formulējumam pilnībā piemērojams tās iepriekšējais atzinums, ko tā pieņēma 2006. gada 17. oktobrī (5). Tāpēc iestāde secināja, ka preparāts 6-fitāze EC 3.1.3.26, ko iegūst no Schizosaccharomyces pombe (ATCC 5233), ir iedarbīgs, lietojot mērķsugām, un nekaitīgs dzīvnieku veselībai, cilvēka veselībai un videi. Iestāde iesaka ieviest atbilstošus pasākumus lietotāju drošībai. Tā neuzskata, ka ir vajadzīgas īpašas prasības uzraudzības veikšanai pēc preparāta laišanas tirgū. Šajā atzinumā arī pārbaudīts ziņojums par barībā lietotās piedevas analīzes metodi, ko iesniegusi ar Regulu (EK) Nr. 1831/2003 izveidotā Kopienas references laboratorija.
(7)
Minētā preparāta novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tādējādi preparātu jāļauj lietot, kā norādīts šīs regulas pielikumā.
(8)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Pielikumā minēto preparātu, kas iekļauts piedevu kategorijā “zootehniskās piedevas” un funkcionālajā grupā “gremošanas veicinātāji”, ir atļauts lietot kā dzīvnieku barības piedevu saskaņā ar pielikumā izklāstītajiem nosacījumiem.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 8. maijā

Labels: 0
3
17
6